КъБР-м и Правительствэм и УнафэщIым и къуэдзэ Бэлэтокъуэ Владимир: «Сочэ-2017» Урысей инвестицэ зэхыхьэм Къэбэрдей-Балъкъэрым увыпIэшхуэ щеубыд
«Сочэ-2017» Урысей инвестицэ зэхыхьэшхуэм зэкIэ кърикIуахэм я гугъу щищIым КъБР-м и Правительствэм и УнафэщIым и къуэдзэ Бэлэтокъуэ В.Хь. къыхигъэщхьэхукIащ:
— «Сочэ-2017» Урысей инвестицэ зэхыхьэм Къэбэрдей-Балъкъэрым хуэфэщэн увыпIэ щеубыд. «Кавказ Ищхъэрэм зегъэужьынымкIэ корпорацэ» акционер зэгухьэныгъэм и стендыр къызэхуэсахэм я пащхьэ щрахьэм Тырныауз вольфрам-молибден къыщIэхыпIэм и къурш-металлургие комплексым и макетым деж къыщыщIадзащ. Кавказ Ищхъэрэм и IуэхухэмкIэ министр Кузнецов Л. В. ар УФ-м и Правительствэм и УнафэщI Медведев Д. А. иригъэлъэгъуащ, УФ-м и Правительствэм и УнафэщIым и къуэдзэ Хлопонин А. Г., КъБР-м и Iэтащхьэ КIуэкIуэ Ю. А. сымэ кърихьэлIэу.
НэгъуэщI къэралхэм къыщащэху продукцэр гъэмэщIэным и лъэныкъуэкIэ Тырныауз къыщIэхыпIэр егъэжьэжыным мыхьэнэшхуэ зэриIэр УФ-м и Правительствэм и УнафэщI Медведев Д. А. къыщыхигъэщащ Кавказ Ищхъэрэ федеральнэ округым и социально-экономикэ зыужьыныгъэм пыщIа IуэхухэмкIэ Правительствэм и комиссэм хуигъэува къалэнхэм. Мы проектыр Кавказ Ищхъэрэ федеральнэ округым щагъэзэщIэну Iуэху нэхъыщхьэ дыдэхэм хагъэхьащ.
Мы проектым къыпэкIуэну сэбэпынагъыр зыгъэлъахъшэ щхьэусыгъуэхэм ящыщ зыуэ алъандэрэ щытащ щIыуэпсыр къагъэсэбэпын папщIэ зэуэ щIатын хуей уасэр зэрылъагэр. Абы къыхэкIыу КъБР-м и бюджетым и хьэкъкIэ 2016 гъэм яухащ технико-экономикэ Iуэхугъуэхэм я мардэхэр гъэхьэзырынымрэ Тырныауз вольфрам-молибден къыщIэхыпIэм щыщыIэ руда гъэтIылъыгъэхэр къэбжыжынымрэ. Абы и фIыщIэкIэ хуэдэ зыбжанэкIэ нэхъ мащIэ ящIащ щIыуэпсым и хъугъуэфIыгъуэхэр къагъэсэбэпын папщIэ зэуэ ятын хуейуэ щыта сом мелард 1,4-р.
ЩIыуэпсым и хъугъуэфIыгъуэхэмкIэ федеральнэ агентствэм Тырныауз къыщIэхыпIэм хиубыдэ руда гъэтIылъыгъэхэр зыхуэдизым теухуа документыр къищтащ икIи псом япэу зэлэжьын хуей щIыналъэхэр яхухихащ. Апхуэдэу ягъэхьэзыращ щIыуэпсым и хъугъуэфIыгъуэхэр къэзыгъэсэбэпынухэм 2017 гъэм КъБР-м хиубыдэу иратыну щIы Iыхьэхэр.
2017 гъэм и щIышылэ мазэм УФ-м Промышленностымрэ сатумкIэ и министерствэмрэ Урысейм Кавказ Ищхъэрэм и IуэхухэмкIэ и министерствэмрэ зэщIыгъуу ирагъэкIуэкIа зэIущIэм щытепсэлъыхьащ мы проектым и Iуэхугъуэ нэхъыщхьэхэм, ар гъэзэщIэнымкIэ нэхъ хэхауэ зэлэжьыпхъэхэм, гъэзэщIакIуэ властым и федеральнэ органхэм, Къэбэрдей-Балъкъэр Республикэм и къэрал властым и гъэзэщIакIуэ органхэм, финанс IуэхущIапIэхэм ялэжьыну къапэщытхэм.
ЗэIущIэм хэтащ Урысей Федерацэм ФинансхэмкIэ, Экономикэ зыужьыныгъэмкIэ и министерствэхэм, Урысейм ЩIыуэпсым и хъугъуэфIыгъуэхэмкIэ и федеральнэ агентствэм, КъБР-м и Правительствэм, «Ростех» къэрал компанием, «Къэрал щIыб экономикэ банк» къэрал компанием, «ХъумапIэ банк» акционер зэгухьэныгъэ зэIухам, «Урысей мэкъумэш банк» акционер зэгухьэныгъэм, «Вольфрам» компание» акционер зэгухьэныгъэ зэхуэщIам я лIыкIуэхэр.
Нобэм ирихьэлIэу наIуэ къэхъуащ проектым елэжьынкIэ хъуну инвесторхэр. Ахэр «Ростех» къэрал компанием и унафэм щIэт IуэхущIапIэхэмрэ «Вольфрам» компание» акционер зэгухьэныгъэ зэхуэщIамрэщ.
А компаниехэм хьэзыр ящIащ къэралым и финанс-кредит IуэхущIапIэ нэхъ ин дыдэхэм ящIыгъуу Урысейм ФинансхэмкIэ и министерствэр зыхэплъа проектыр гъэзэщIэным ехьэлIа финанс-экономикэ моделыр. Псори зэхэту мы проектым сом мелард 15 хуэдиз текIуэдэну къабжащ. Абы щыщу сом мелард 12-р кредиту къащтэну я мурадщ.
КъызэралъытэмкIэ, лэжьыгъэхэм я япэ лъэхъэнэм къриубыдэу къэрал бюджетым и ахъшэкIэ проектыр зыгъэзащIэхэм къадэIэпыкъунущ икIи а ахъшэм и хьэкъкIэ яухуэнущ комбинатым и иджырей инфраструктурэр. Проектым хыхьэ ад-рей лэжьыгъэхэр бюджетым химыубыдэ ахъшэхэм я хьэкъкIэ ирагъэкIуэкIыну я мурадщ.
Кавказ Ищхъэрэ федеральнэ округым и социально-экономикэ зыужьыныгъэм пыщIа IуэхухэмкIэ Правительствэм и комиссэм 2015 гъэм бадзэуэгъуэм и 29-м къищта унафэм ипкъ иткIэ вольфрамыр къыщIахыу щIадзэжа нэужь округым и щIыналъэм къыщызэрагъэпэщынущ металл быдэ дыдэхэмрэ налмэсхэмрэ зыхэлъ Iэмэпсымэхэр къыщIэзыгъэкI кластер. Абы къэралым и промышленностым папщIэ стратегие мыхьэнэ иIэнущ. А комплексым и щытыкIэнум къезэгъын модель Урысейм Кавказ Ищхъэрэм и IуэхухэмкIэ и министерствэмрэ Урысейм Промышленностымрэ сатумкIэ и министерствэмрэ ягъэхьэзыращ. ЗэкIэ къызэралъытэмкIэ, кластерым хыхьэнущ Къэбэрдей-Балъкъэрым и предприятэу щы (къурш-металлургие комплексыщIэр, гидрометаллургическэ заводыщIэр, «Тэрчналмэс» акционер зэгухьэныгъэр).
А псоми къадэкIуэу къэгъэлъэгъуапхъэщ вольфрам-молибден къыщIэхы-пIэр егъэжьэжыным Къэбэрдей-Балъкъэр Республикэм и дежкIэ егъэлеяуэ мыхьэнэшхуэ зэриIэр. Къапщтэмэ, мы проектым хиубыдэу лэжьапIэ IэнатIэщIэу 1400-рэ хуэдиз къызэрагъэпэщынущ. Абыхэм ящыщу IэнатIэ 1000-р комбинатым, лэжьапIэ IэнатIэу 400 хуэдизыр гидрометаллургическэ заводым щыIэнущ.
Сочэ щекIуэкI зэхыхьэшхуэм хиубыдэу, УФ-м и Правительствэм и УнафэщIым и къуэдзэ Хлопонин А. Г., Кавказ Ищхъэрэ федеральнэ округым и щIыналъэхэм я Iэтащхьэхэр кърихьэлIэу, КIуэкIуэ Ю. А. Iэ щIидзащ «Кавказым и щIыуэпсымкIэ центр» зэгухьэныгъэм дэлэжьэнымкIэ зэгурыIуэныгъэм.
Апхуэдэу УФ-м Кавказ Ищхъэрэм и IуэхухэмкIэ и министр Кузнецов Л. В., УФ-м Кавказ Ищхъэрэм и IуэхухэмкIэ и министрым и япэ къуэдзэ Байсултанов О. Хь., УФ-м Кавказ Ищхъэрэм и IуэхухэмкIэ и министрым и къуэдзэ Резников А. В., Кавказ Ищхъэрэ федеральнэ округым я Iэтащхьэхэр кърихьэлIащ «Кавказ Ищхъэрэм зегъэужьынымкIэ корпорацэ» акционер зэгухьэныгъэмрэ «Севкаврентген-Д» зэгухьэныгъэмрэ зэращIылIа зэгурыIуэныгъэм Iэ щыщIадзым.
«Кавказ Ищхъэрэм зегъэужьынымкIэ корпорацэ» акционер зэгухьэныгъэм и стендым апхуэдэу щагъэлъагъуэ КъБР-м и ерыскъы промышленностымрэ мэкъумэш хозяйствэмрэ я продукцэр.
КъБР-м и Iэтащхьэмрэ Правительствэмрэ я пресс-IуэхущIапIэ.
